Keld Albrechtsen (EL), 1998-04-28:
Det er positive intentioner, der ligger bag det beslutningsforslag, SF har fremsat, og vi er i Enhedslisten enige i, at der skal gøres noget mere ved disse ting.
Vi skal selvfølgelig allerførst huske på - og det ved
ministeren jo noget om med den baggrund, hun har som tidligere arbejdsminister - at det ikke er nok at løse boligproblemerne.
For en række mennesker er den sociale udstødning jo grundlæggende forårsaget af, at der desværre stadig væk ikke er det nødvendige antal arbejdspladser til stede.
Det er også et problem, at man i stigende grad forlader sig på tvangsaktivering til sultetakst i stedet for rigtige arbejdspladser.
Den bemærkning synes jeg skal med, inden vi kigger på de mere specifikke ting, der ligger i det her forslag.
På boligområdet mener vi at det afgjort er et gode, at man, når man nu skal kigge på byfornyelsen og senere i efteråret måske på lejelovgivningen, tager i betragtning, at
hvis man fortsætter en udvikling med en byfornyelse og en lejelovgivning, der underminerer vilkårene for de dårligst stillede på boligmarkedet - de lejere, som ikke kan betale en stigende husleje, og de lejere, som ikke får et tilbud i byfornyelsen, fordi deres bolig måske sammenlægges med naboboligen, og de ikke har råd til at blive boende i det byggeri, der så bliver færdigt, og dermed bliver fordrevet fra deres kvarter, og der så kommer en lejelovgivning oveni, som ikke er god - vil disse problemer altså forstærkes fremover.
Og dér tror jeg der ligger en meget væsentlig opgave for regeringen i sammen med SF og Enhedslisten at være med til at skabe en lejelovgivning og en byfornyelseslovgivning, som skaber fundamentet under dette her.
Der er i bemærkningerne til SF's forslag en kritik af regeringens Byudvalgsprogram.
I det kvarter, jeg selv bor i, har vi mange beboere, som f.eks. er udskrevet fra psykiatriske afdelinger.
Vi har i forbindelse med byudvalgsprojektet oprettet væresteder, kolonihaveprojekter
Det kan så godt bekymre mig lidt, om vi med den beløbsramme, som det lykkedes os at få igennem for beboerrådgivere, også efter udløbet af den nuværende periode
være i stand til at fastholde de ting, der har virket positivt, og få dem videreført i en ny 4-årig periode med den tilstrækkelige økonomiske og beboerrådgivningsmæssige opbakning.
Det er i hvert fald en problemstilling, jeg gerne vil gøre ministeren opmærksom på, for jeg ved, at ministeren interesserer sig for byudvalgsperspektivet.
Vi vil fra Enhedslistens side gå ind i udvalgsarbejdet
med en absolut positiv indstilling til det her forslag og prøve at se, om ikke der kan skabes et flertal i Folketinget, som vil være med til i højere grad at fremskynde indsatsen for at sikre den boligsociale indsats også for de allervanskeligst stillede grupper.
Vi vil gerne sige forslagsstillerne tak for, at de har givet os mulighed for at få den her debat i dag om disse tunge problemer.
Jeg vil også personlig gerne sige tak for det, for det er et arbejde, jeg selv som boligforeningsformand tidligere har været meget direkte engageret i og gerne vil være med til også her som folketingsmedlem at gøre en ekstra indsats for.
Så jeg håber, regeringspartierne ikke henfalder til selvtilstrækkelighed og på forhånd mener, at det, som de nu engang har skrevet, bare er godt nok og ikke kan forbedres, for det kan det nu vistnok, og det håber jeg så trods alt vil være regeringspartiernes indfaldsvinkel også i behandlingen af det her forslag.